Maria Faustina Kowalska, (kabla hajaingia utawani aliitwa Helena Kowalska; anafahamika zaidi kama Mtakatifu Faustina; Głogowiec (soma Gwogoviec) karibu ya Łódź (soma Wodz) nchini Poland, 25 Agosti 1905 - Kraków, Poland, 5 Oktoba 1938) alikuwa bikira anayejulikana hasa kama mtume wa Huruma ya Mungu, katibu wa Yesu Mwenye Huruma na mwandishi wa Hafidhi. Anaheshimiwa kama mtakatifu wa Kanisa Katoliki, kutokana na sifa zake kama mtawa wa Shirika la Bibi Yetu wa Huruma, mcha Mungu, aliyejaliwa njozi na madonda ya Yesu. Sikukuu yake huadhimishwa tarehe ya kifo chake. Helena Kowalska alizaliwa tarehe 25 Agosti 1905, kama mtoto wa tatu baina ya watoto kumi wa Stanisław na Marianna Kowalski, wakulima kutoka kijiji kinachoitwa Głogowiec; wote wawili walikuwa maskini lakini waadilifu. Tangu alipokuwa na umri wa miaka saba alisikia wito wa maisha ya utawa. Mwaka 1916 alianza shule ya msingi kijijini Świnice Warckie (soma Shvinitse Vartskie). Baada ya miaka mitatu ya mafunzo, licha ya matokeo yake mazuri alilazimika kumaliza elimu yake na kuanza kufanya kazi kwa watu tajiri kama mtumishi wa ndani nyumbani na mlezi wa watoto .